**Закон**

**о измјенама и допунама Закона о електронском потпису РЕПУБЛИКЕ СРПСКЕ**

Члан 1.

У Закону о електронском потпису Републике Српске („Службени гласник Републике Српске“, број 106/15) у члану 8. у ставу 4. ријечи: „Министар науке и технологије“ замјењују се ријечима: „Министар за научнотехнолошки развој, високо образовање и информационо друштво“.

Члан 2.

Послије члана 14. додаје се нова Глава IVа и чл. 14а. и 14б. који гласе:

„IVа ЕЛЕКТРОНСКА ПРЕПОРУЧЕНА ДОСТАВА

Члан 14a.

1. Услуга електронске препоручене доставе је услуга преноса података електронским путем у оквиру које цертификационо тијело обезбjеђује доказе о поступању са пренесеним подацима, укључујући доказ слања и пријема података, чиме се пренесени подаци штите од ризика губитка, крађе, оштећења, односно било којих неовлашћених промjена.
2. Подаци послати или примљени путем услуге електронске доставе не могу се оспоравати у судским и другим поступцима искључиво на основу тога што су у електронском облику или због тога што не испуњавају све захтјеве за услугу квалификоване електронске препоручене доставе.

Члан 14б.

1. Услуга квалификоване електронске препоручене доставе сматра се важећом ако су испуњени сљедећи услови:
2. услугу пружа једно цертификационо тијело или више цертификационих тијела,
3. пошиљалац је поуздано идентификован,
4. прималац је идентификован прије доставе података,
5. слање и примање података обезбијеђено је квалификованим електронским потписом или квалификованим електронским печатом квалификованог цертификационог тијела у циљу спречавања непримијећене измјене података,
6. обезбијеђено је да измјена података извршена у сврху слања или пријема података јасно буде назначена и пошиљаоцу и примаоцу,
7. обезбијеђено је да вријеме и датум слања, пријема и евентуалне измјене података буду назначене квалификованим временским жигом.
8. У случају да се подаци преносе између два цертификациона тијела или више цертификационих тијела, услове из става 1. овог члана мора испуњавати сваки од њих.“

Члан 3.

У члану 20. у ставу 1. ријечи: „Министарство науке и технологије“ замјењују се ријечима: „Министарство за научнотехнолошки развој, високо образовање и информационо друштво“.

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-930/19 ПРЕДСЈЕДНИК

Датум: 27. септембар 2019. године НАРОДНЕ СКУПШТИНЕ

Недељко Чубриловић